Watter kleur moet jy vir ’n werksonderhoud kies? - Solidariteit Wêreld LoopbaanSolidariteit Wêreld Loopbaan
Tuis › Artikels › Watter kleur moet jy vir ’n werksonderhoud kies?
Deur Theresa Michau
Tydens ʼn werksonderhoud het jy net sewe sekondes om daardie eerste indruk te laat geld.
Jou kleredrag en die kleure wat jy dra, verklap reeds baie van jouself aan jou potensiële werkgewer. Behalwe dat jy moet verseker dat jou klere gepas is, moet jy ook op die kleur van jou uitrusting let. Die kleure wat jy dra, stuur ’n subtiele boodskap aan die onderhoudvoerder.
Natuurlik geld al dié reëls nie as jy vir ’n werk in die mode-industrie aansoek doen nie, so neem altyd die industrie en maatskappy waar jy aansoek doen in ag.
Patrone kan die persoon se aandag aflei en dit op jou uitrusting in plaas van op jou bevoegdheid te fokus. Kies eerder soliede kleure sonder patrone. ’n Dun streephemp of -broek is egter steeds gepas.
As jy ’n neutrale uitrusting aan het, kan jy een kleurvolle item by jou uitrusting voeg. Vir vroue is ’n swart knie-lengte rok met rooi skoene altyd ’n wenner.
Wat ‘sê’ die verskillende kleure van jou?
Swart – Dié kleur kan baie uitdagend wees. Dit beeld mag, leierskap, outoriteit en selfs drama uit. Dit is ’n goeie keuse as jy vir ’n hoë-profiel werk aansoek doen, maar wees versigtig as jy vir ’n pos as assistent aansoek doen. Jy mag dalk die onderhoudvoerder intimideer. Die kleur werk goed as jy dit gebruik as ’n aksentkleur in byvoorbeeld kruisbande of ’n serp.
Blou – Peilings wys hierdie is jou beste keuse vir ’n onderhoud, veral die donker skakerings. Blou laat jou meer in beheer, eerlik en rustig voorkom.
Grys – Ook ’n populêre kleur vir onderhoude. Dié kleur laat jou gesofistikeerd lyk.
Bruin – Dit is ’n rustige, neutrale kleur wat mense gerusstel maar dit kan jou ook ouderwets laat voorkom. So wees versigtig wanneer jy dié kleur dra.
Oranje – Hou eerder verby. Peilings toon dié kleur is een van die slegste keuses om na ’n onderhoud te dra. Hoekom? Dit blyk mense hou net nie van die kleur nie.
Pers – Dit is ideaal as jy vir ’n werk in ’n kreatiewe veld aansoek doen. Dit beeld kreatiwiteit, uniekheid en kunstigheid uit.
Geel – Nog ’n goeie keuse vir ’n pos in ’n kreatiewe veld. Dit beeld ook kreatiwiteit en positiwiteit uit.
Jy wil ’n goeie indruk laat en jy wil hê jou (hopelik) werkgewer is beïndruk met jou kennis en nie net jou mode-keuses nie.
Tog is daar een uitvoerende direkteur, Tiziana Dearing, wat sê veral leiers moet nie bang wees om uit te staan nie en dit sluit jou kleredrag in.
Sy het een maal ’n baie belangrike praatjie aangebied voor honderde mense. Almal was geklee in korporatiewe uitrustings en sy het lang swart stewels en ’n nagemaakte luiperdpelsbaadjie gedra – destyds baie modieus. Vir maande daarna het mense na haar toe gekom en gesê: ‘Jy het daardie luiperdpelsbaadjie gedra en ek onthou jy het gesê ..,’ Sy glo mens moet uitstaan om onthou te word.